Hangszerként kelt új életre a Toyota-motor
Mit tehet valaki, aki rajong az autókért, az élete a zene, ügyesen bánik a szerszámokkal és még a fenntarthatóság filozófiája sem áll távol tőle? Vlado Plateis a lehető legtökéletesebb választ találta meg erre a kérdésre: szelepfedelekből épít teljesen egyedi gitárokat.

Az autózás élménye elválaszthatatlan a megfelelő hangzástól – nem is kell erre hitelesebb bizonyíték annál, mint hogy a tisztán elektromos sportautók tervezői is vérforraló hangokat társítanak a hajtáslánc működéséhez, ahelyett, hogy beérnék a csenddel. Az autógyártók a szívászajból, a gyújtási sorrend és egyéb paraméterek által meghatározott motorhangból és a kipufogó hangjából komponálják meg a számukra (és persze ügyfeleik számára) kedves hangzást. Ez pedig, bármilyen szubjektív, mégis minősíthető és rangsorolható: sokak szerint például soha nem készült ékesebben éneklő motor, mint a Lexus LFA 4,8 literes V10-ese…
Történetünkben is motorok szerepelnek, ám olyan motorok, amelyekről már azt hittük, végleg elnémultak. A szlovén Vlado Plateis roncstelepeken vadászik kiselejtezett, élettelen autók alkatrészeire. Pontosabban a motorok érdeklik, azon belül is a szelepfedelek. Ezek a hőskorban, a műanyag burkolatok bevezetése előtt egy-egy autógyártó cégérének számítottak, dizájnjukat sokszor ugyanolyan gondosan dolgozták ki, mint az autó külső, szemmel látható alkatrészeit.
A Plateis-gitárok ott kezdődnek, ahol a gépek véget érnek: a csendben, miután végleg leállt a motor. Vlado Plateis öreg autók hengerfejeiből építi elektromos gitárjait, amelyek magukon hordják az évek és a kilométeres hegeit: utánozhatatlanok. A gitárok egyenként készülnek, lassan, aprólékosan: egy-egy projekt akár három hónapig is tart. 
Vlado nem sablonok mentén dolgozik, minden megszerzett kincs önálló életre kel a kezei alatt, a formák irányítják a stílust, és vélhetően a stílus határozza meg, hogy milyen hangzást ad gitárjainak. 
VIDEO: https://youtu.be/rKX7SimKNec
Tisztában van vele, hogy gitárjai nem valók mindenkinek, az azonban biztos, hogy nem lehet elmenni mellettük. Minden munkája részben szobor, részben hangszer és részben lázadás az elmúlás és a konvenciók ellen.
Vlado nem válogatós, európai, japán, de még amerikai motorokról is szenvedéllyel szereli le a szelepfedelet, ha meglátja benne a történetet. És ha már itt tartunk, örömmel ajánlanánk neki néhány különlegesen szép szelepfedéllel megáldott Toyota-blokkot: nem mindegyiket könnyű fellelni, de tudatos kutatómunkával idővel testvéreket kaphatna Sorell, a Plateis-kollekció Toyota Corollából született tagja.
Ilyen a Yamahával közösen fejlesztett, kétliteres, soros négyhengeres Toyota 3S-GE (1984-2005), amely olyan sportos modellekben dolgozott, mint a Celica, az MR2 vagy az Altezza, amelyet Japánon kívül leginkább Lexus IS 200-asként ismer a világ. Szintén ikonikus a legendás AE86 modell „Red Top” 4A-GE (1989-1991) erőforrása, amelynek ezüst szelepfedelén pirossal tündöklött a Twin Cam 16 Valve felirat. 
Ha már piros, ne feledkezzünk meg az 1997-ig gyártott, 2,4 literes Toyota 22R blokkról, egy igazi igáslóról, amely a Hiluxban és a Land Cruiserben is dolgozott, de a Plateis Guitars számára a szelepfedél rikító piros festése miatt lehetne izgalmas. Aztán ott van a 3S-GTE, a blokk, amelyhez motorsportsikerek százai kötődnek – és ezek még csak a soros négyhengeresek voltak. 
A háromliteres, soros hathengeres 2JZ (1991-2009) sorozat színes alumíniumból készült szelepfedelei rendkívül látványosak, az pedig felülmúlhatatlan geg volna, ha a Lexus már említett 1LR-GUE tízhengeresének az egyik hengersoráról szerelné le a mester az öthengeres szelepfedelet. Más kérdés, hogy az előbbivel ritkán lehet bontókban és roncstelepeken találkozni, az utóbbiakra pedig jellemzően úgy vigyáztak gazdáik, mint a hímes tojásra, így gyanítható, hogy alkatrészként (mármint használt, történetekkel teli alkatrészként) egyáltalán nem fellelhető.

